91 साल से स्वाद और क्वालिटी से समझौता नहीं किया; 40 लोगों को सालभर का रोजगार भी दे रहे
Madhya Pradesh Zayka Special Story - मिठाई में पेड़े की बात निकले तो मथुरा का पेड़ा याद आता है। आज हम आपको एमपी के ऐसे पेड़े के बारे में बता रहे हैं, जिसे जिसने खाया वो कभी भुला न सका। ये है हरदा के चतरू का पेड़ा।
मिठाई में पेड़े की बात निकले तो मथुरा का पेड़ा याद आता है। आज हम आपको एमपी के ऐसे पेड़े के बारे में बता रहे हैं, जिसे जिसने खाया वो कभी भुला न सका। ये है हरदा के चतरू का पेड़ा। ये पेड़ा जिसने एक बार खा लिया, वो बार-बार जाता है। हरदा नहीं, बल्कि दूसरे शहरों के लोग भी इसके दीवाने हैं। चतरू को इसकी रेसिपी उनके मामा ने सिखाई थी। इसके बाद मामा शहर चले गए। अब हरदा में चतरू के पेड़े की चार ब्रांच हैं। इनका सालाना कारोबार एक करोड़ रुपए का है। इसके अलावा प्रदेश के करीब 10 शहरों में उनके पेड़े बेचे जा रहे हैं।
चतरू के पेड़े के नाम से जाने, जाने वाले पुरोहित मिष्ठान भंडार पर हर प्रकार की मिठाइयां बनाई जाती हैं, लेकिन पेड़े सबसे ज्यादा पसंद किए जाते हैं। शहर का ऐसा कोई घर नहीं है, जहां किसी भी शुभ अवसर पर यहां के बने पेड़े से मुंह मीठा नहीं कराया जाता हो। दुकान के संचालक कमलेश पुरोहित ने बताया कि पेड़े के बनने की पूरी प्रक्रिया के लिए तीन घंटे का समय लगता है। सबसे पहले हमारे प्रशिक्षित कारीगर मावे को अच्छी तरह सेंकते हैं। सिकाई कर मावे को खूब घोटा जाता है। इसके बाद इसे तैयार किया जाता है। पहले जब मांग कम होती थी, तब हाथ से मावा घोटा जाता था। अब मांग बढ़ने के साथ ही मावे की घुटाई के लिए मशीनों की मदद ली जा रही है।
भांजे को पेड़े बनाना सिखाकर मामा ने छोड़ दिया शहर
हरदा सहित आसपास के जिलों के लोगों की पहली पसंद पेड़ा बना हुआ है। पेड़े के साथ जो चतरू नाम जुड़ा है, वह दुकान के संचालक कमलेश पुरोहित के दिवंगत पिता चतुर्भुज पुरोहित के नाम पर पड़ा है। चतुर्भुज पुरोहित को उनके परिजन चतरू नाम से पुकारते थे।
हुआ यूं कि 15 साल की उम्र में चतुर्भुज अपने मामाजी की दुकान पर पहुंचे। यहां उनके मामा ने पेड़े की रेसीपी सिखाई। मामा ने जब अपने भांजे को पेड़े बनाना सिखा दिया तो वे शहर छोड़कर दूसरी जगह चले गए। इसके बाद चतुर्भुज पुरोहित खुद पेड़े बनाने लगे। चतरू हलवाई ने 15 साल की उम्र से 90 साल का तक का पूरा जीवन इन पेड़ों को बनाने में समर्पित कर दिया।
वर्ष 2007 सात में चतुर्भुज के देहांत के बाद से उनके बेटों के साथ अब पोते भी इसी व्यवसाय को आगे बढ़ा रहे हैं। पेड़े बनाने की वही रेसीपी आज भी अपनाई जाती है। इस फॉर्मूले को उनकी तीसरी पीढ़ी के रूप में अंकित पुरोहित भी अपना रहा है।
नुकसान उठाया, पर क्वॉलिटी से समझौता नहीं किया
दुकान के संचालक कमलेश पुरोहित का कहना है कि हमारे बनाए पेड़ों का सालों से एक जैसा स्वाद है। इसका मुख्य कारण है कि हमने कभी भी क्वॉलिटी से समझौता नहीं किया। भले ही त्योहारों के सीजन पर नुकसान उठा पड़ा हो, लेकिन अपने नाम को बरकरार रखने हमेशा शुद्ध एवं ताजा मावा ही उपयोग में लाए हैं। वहीं, दूध से बनी मिठाइयों के लिए पशुओं के सामने खड़े रहकर दूध लगवाते हैं, जिससे हमेशा हमें अच्छा मॉल मिला और हम जनता को उनकी पसंद के मुताबिक मिठाई उपलब्ध करा पाए। जिसके चलते हमारी दुकान पर बनी मिठाइयों के दाम अन्य प्रतिष्ठानों से अधिक रहे हैं।
सालभर में होता है सवा करोड़ का व्यवसाय
दुकान संचालक अंकित पुरोहित ने बताया कि पहले पूरे शहर में हमारी केवल एक ही दुकान थी, लेकिन धीरे-धीरे पूरे शहर में हमारी चार दुकानें खुल गईं। जिसको परिवार के अन्य सदस्य संचालित करते हैं। एक दुकान पर एक महीने में करीब 8 से 10 क्विंटल के पेड़े बनाए जाते हैं। इस मान से चारों दुकानों को मिलाकर पूरे साल में करीब एक से सवा करोड़ का व्यवसाय होता है। हरदा के साथ-साथ अब भोपाल, बनापुरा, कन्नौद, खातेगांव, सलकनपुर, आष्टा एवं बालाघाट में भी हमारी दुकान के बने पेड़े आसानी से मिल रहे हैं। वहां से भी लोगों की डिमांड आ रही है।
पैकिंग के बाद पेड़े का 45 दिन तक एक जैसा स्वाद 
एम. कॉम की पढ़ाई के बाद अपना पैतृक व्यवसाय कर रहे अंकित पुरोहित का दावा है कि उनकी दुकान पर तैयार किए गए लूज पेड़े करीब एक सप्ताह तक खराब नहीं होते। अब हम जो पैकिंग कर रहे हैं, उसमें 45 दिनों तक एक जैसा स्वाद रहता है। इनको विशेष ट्रेम्प्रेचर पर पैक किया जाता है। जिसके कारण यह इतने दिनों में भी स्वाद वही बना रहता है। कई लोग अपने रिश्तेदारों को विदेश तक भी ये पेड़े भेजते हैं।
30 से 40 लोगों को मिलता है सालभर का रोजगार
अंकित पुरोहित ने बताया कि मिठाई के इन व्यवसाय का मूल आधार कारीगर होते हैं। हमने हर दुकान पर अलग-अलग कारीगरों को रखा है। इनको हर महीने 25 से तीस हजार रुपया पगार दी जाती है। जो मुख्य हलवाई होता है उनके साथ काम करने वाले अलग-अलग लोगों को उनकी क्षमता और अनुभव के आधार पर आठ से दस हजार रुपए प्रतिमाह देने पड़ते हैं। इस तरह से चारों दुकानों पर करीब 40 लोगों को पूरे साल रोजगार भी मिलता है और उन्हीं की बदौलत हम अपने व्यापार को आगे बढ़ा रहे हैं।